Kainuussa tuhannet kotitaloudet jäivät vuorokausiksi ilman sähköä tykkylumen taivutettua puita linjojen päälle. Energiaviraston verkot-ryhmän johtaja Veli-Pekka Saajo, minkälainen sähkön toimitusvarmuus Suomessa on ja missä se on alttein häiriöille?

”Kriittisiä alueita ovat metsäisimmät ja lumisimmat maaseutualueet Itä- ja Pohjois-Suomessa. Toimitusvarmuus sähköverkon osalta on kuitenkin parantunut ja suunta on parempaan päin. Häiriöiden aikana suhteellisen pieni määrä kaikista asiakkaista altistuu katkoksille.”

Mitä toimenpiteitä toimitusvarmuuden turvaamiseksi tehdään?

”Toimenpiteitä ovat esimerkiksi kaapeleiden laittaminen maan alle, ilmajohtoverkkojen siirtäminen teiden läheisyyteen ja raivaustöiden tekeminen.”

Olisiko Kainuussa pitänyt tehdä enemmän ennakoivia toimenpiteitä?

”Lunta on ollut tavanomaiseen verrattuna poikkeuksellisen paljon. Keräämme kahden vuoden välein verkkoyhtiöiltä kehittämissuunnitelmia, ja niiden perusteella toimenpiteitä on kyllä lisätty. Toimenpiteet ovat kuitenkin kalliita, eikä kaikkia voi tehdä välittömästi, sillä muuten kustannustaso kasvaisi liikaa.”

”Kainuun tilanteen poikkeuksellisuuden takia Energiavirasto selvittää erikseen Kainuun verkkoyhtiöltä, ovatko yhtiöt täyttäneet sähköverkon kehittämisvelvollisuutensa ja antavatko tapahtumat aihetta muuttaa yhtiöiden kehittämissuunnitelmia toimenpiteiden tai aikataulujen osalta.”

”Emme ole vielä ehtineet yksilöimään kaikkia yhtiöitä mutta selvityspyyntö koskee ainakin yhtiöitä Loiste Sähköverkko Oy, PKS Sähkönsiirto Oy ja Savon Voima Verkko Oy. Selvityspyyntö lähtee ensi viikolla ja selvitys valmistuu helmikuun lopussa.”

Millä muilla tavoin Energiavirasto valvoo toimitusvarmuuden toteutumista?

”Vuonna 2013 voimaan astuneessa sähkömarkkinalaissa on ensimmäistä kertaa laatukriteerejä toimitusvarmuuden suhteen: asemakaava-alueella keskeytys saa kestää enintään kuusi tuntia, asemakaava-alueen ulkopuolella 36 tuntia. Vuoteen 2019 mennessä puolet asiakkaista pitää saada näiden rajojen piiriin.”

Miten toimitusvarmuutta yleisesti parannetaan ja millä aikataululla?

”Laissa ei erikseen määritellä, miten toimitusvarmuutta tulee parantaa, mutta kehittämissuunnitelmien perusteella kaapelointia tullaan tekemään erittäin paljon. Kaapelointiaste kaksinkertaistuu vuoteen 2019 mennessä. Investointeja tehdään arvion mukaan 8,6 miljardin euron edestä.”

Miten investoinnit näkyvät asiakkaiden laskuissa?

”Hinnoittelupaine vaihtelee yhtiön mukaan. Suomessa on 77 verkkoyhtiötä ja ne kaikki toimivat erilaisilla alueilla.”

Miten ilmastonmuutos vaikuttaa toimitusvarmuuteen tulevaisuudessa ja miten siihen varaudutaan?

”Lainsäädäntöähän muutettiin vuoden 2011 talvimyrskyn takia. Investoinneilla on tarkoitus varmistaa, että verkko ei olisi niin altis erilaisille sääilmiöille. On jo nähtävissä, että katkoksille altistuneiden asiakkaiden määrä on selkeästi vähentymässä. Verkon palautuminen on nopeutunut viimeisen viiden vuoden aikana.”

Juttu julkaistu klo 12.56. Juttua päivitetty klo 14.14. Lisätty lisätietoa yhtiöistä, joita selvityspyyntö koskee.